Byna 100 trokke per uur op N3 deur HeidelbergPolisielede en soldate op patrollie op die N3 naby Heidelberg in Gauteng. (Foto: Jairus Mmutle/GCIS) Sowat 1 800 vragmotors het die afgelope 24 uur reeds uit Gauteng met die N3 en sy alternatiewe roete na KwaZulu-Natal gereis. Teen Sondagoggend is gemiddeld 93 vragmotors per uur by Heidelberg opgeteken. Nadat dié belangrike roete weens die afgelope week se geweld etlike dae lank gesluit is en talle vragmotors op die N3 aangeval, geplunder en uitgebrand is, het dit Vrydag weer vir verkeer heropen. Alles van medisyne tot kos en brandstof kan nou weer na KwaZulu-Natal vervoer word. Pravin Gordhan, minister van openbare ondernemings, was Sondag saam met verskeie ander ministers by die Heidelberg-weegbrug van waar vragmotors na KwaZulu-Natal vertrek het. Pres. Cyril Ramaphosa was in Soweto waar hy met opruimingswerk na etlike dae se stroop- en plundertogte gehelp het. Gordhan sê die groot getal vragmotors wat reis is tekenend van groot sakeondernemings se bereidwilligheid om betrokke te raak. “Dit is ŉ bewys van die belang van die N3, maar ook van die interafhanklikheid tussen verskillende provinsies en produksieaanlegte landwyd,” sê Gordhan. Hy sê die hawe in Durban is operasioneel en dat goedere nie net die land ingebring kan word nie, maar nou ook vir uitvoer na die hawens geneem moet word omdat dit uiters noodsaaklik vir die ekonomie is. “Sektore soos die landboubedryf, veral die sitrusbedryf, moet nou heelwat sitrus uitvoer na die noordelike markte,” sê die minister. In hierdie stadium moet die petrol, diesel en graan wat by die hawe opgehoop het, egter eers verwerk word. Maroela Media het vroeër berig sowat 6 000 vragmotors gebruik elke dag die N3 en verliese wat gely is omdat die belangrike roete dae lank gesluit was, het miljarde rand beloop. Ebrahim Patel, minister van handel en nywerheid, sê die ekonomie is die afgelope week op verskeie maniere skade berokken, onder meer deur die beskadiging van fabrieke en verskaffingskettings wat onderbreek is. Ebrahim Patel, minister van handel en nywerheid, by die Heidelberg-weegbrug in Gauteng. (Foto: Jairus Mmutle/GCIS) “Dit gaan tyd neem om die fabrieke te herbou. Wat wél vinniger gedoen kan word, is om te verseker daar is basiese voedselitems en medisyne in winkels in KwaZulu-Natal. “Die heropening van die N3 is ŉ belangrike eerste stap om dit te doen,” sê Patel. Talle Suid-Afrikaners het die afgelope paar dae self ingespring om nie net met opruimingswerk te help nie, maar ook om selfs kwesbare gebiede, winkels en sentrums te help beskerm. ???? Leave the trucks alone! #duduzaneZuma / #thembisa10#RebuildSouthAfrica / #67minutes pic.twitter.com/AiwwyPjfEb — Car Tracker SA (@CarTrackerSA) July 18, 2021 Daar is ook reeds begin met die verspreiding van onder meer kospakkies na KwaZulu-Natal vir diegene wat deur die oproer geraak is. We are pulling out all the stops. @BuildersSA trucks, filled with grocery supplies, heading for KZN. We will come back stronger! pic.twitter.com/kCtbjT3wj2 — Massmart (@MassmartSA) July 18, 2021